Primátor
hlavného mesta Slovenskej republiky Bratislavy

vyhlasuje

úplné znenie všeobecne záväzného nariadenia hlavného mesta Slovenskej republiky Bratislavy č. 13/2004 o miestnom poplatku za komunálne odpady a drobné stavebné odpady, ako vyplýva zo zmien a doplnení vykonaných všeobecne záväzným nariadením hlavného mesta Slovenskej republiky Bratislavy č. 9/2005, všeobecne záväzným nariadením hlavného mesta Slovenskej republiky Bratislavy č. 13/2007 a všeobecne záväzným nariadením hlavného mesta Slovenskej republiky Bratislavy č. 9/2008

Všeobecne záväzné nariadenie
hlavného mesta Slovenskej republiky Bratislavy
č. 7/2010
o miestnom poplatku za komunálne odpady a drobné stavebné odpady

Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a f) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení zákona Slovenskej národnej rady č. 130/1991 Zb. a § 83 ods. 2 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady ustanovuje:

§ 1
Úvodné ustanovenia

(1)  Miestny poplatok za komunálne odpady a drobné stavebné odpady) (ďalej len „poplatok”) sa platí za komunálne odpady okrem elektroodpadov,1a) ktoré vznikajú na území hlavného mesta Slovenskej republiky Bratislavy (ďalej len “hlavné mesto”).

(2)  Toto všeobecne záväzné nariadenie (ďalej len „nariadenie”) určuje správcu, použitie výnosov, kto je poplatníkom a kto platiteľom, vznik a zánik poplatkovej povinnosti, výšku sadzby a spôsob platenia poplatku.

(3)  Správu poplatku vykonáva hlavné mesto (ďalej len „správca poplatku”) a poplatok je príjmom rozpočtu hlavného mesta. 

(4)  Výnos poplatku sa použije výlučne na úhradu nákladov spojených s nakladaním s komunálnymi odpadmi okrem elektroodpadov a s drobnými stavebnými odpadmi1), najmä na ich zber, prepravu, zhodnocovanie a zneškodňovanie.

(5)  Na území hlavného mesta sa podľa tohto nariadenia uplatňuje množstvový zber. Typ, počet kontajnerov a zberných nádob na zmesový komunálny odpad a interval odvozu upravuje osobitný predpis.)

§ 2
Poplatník a platiteľ

(1)  Poplatok platí poplatník, ktorým je
a)	fyzická osoba, ktorá má v hlavnom meste trvalý pobyt) alebo prechodný pobyt,) alebo ktorá je na území hlavného mesta oprávnená užívať alebo užíva byt, nebytový priestor, pozemnú stavbu) alebo jej časť, alebo objekt, ktorý nie je stavbou, alebo záhradu,) vinicu,) ovocný sad,) trvalý trávny porast) na iný účel ako na podnikanie, pozemok v zastavanom území hlavného mesta okrem lesného pozemku) a pozemku, ktorý je evidovaný v katastri nehnuteľností ako vodná plocha) (ďalej len „nehnuteľnosť"),
b)	právnická osoba, ktorá je oprávnená užívať alebo užíva nehnuteľnosť nachádzajúcu sa na území hlavného mesta na iný účel ako na podnikanie,
c)	podnikateľ, ktorý je oprávnený užívať alebo užíva nehnuteľnosť nachádzajúcu sa na území hlavného mesta na účel podnikania.

(2)  Ak viacero poplatníkov podľa odseku 1 písm. a) žije v spoločnej domácnosti, plnenie povinností poplatníka môže za ostatných členov tejto domácnosti na seba prevziať jeden z nich. Za poplatníka, ktorý nie je spôsobilý na právne úkony v plnom rozsahu plní povinnosti poplatníka jeho zákonný zástupca, prípadne opatrovník. Povinnosti poplatníka nemôže za iného prevziať alebo plniť osoba, ktorá sa dlhodobo zdržiava mimo územia Slovenskej republiky alebo je nezvestná. Tieto skutočnosti, ako aj ich zmeny je osoba, ktorá za iného plní povinnosti poplatníka, povinná oznámiť správcovi poplatku.

(3)  Poplatok od poplatníka v ustanovenej výške pre správcu poplatku vyberá a za vybraný poplatok ručí platiteľ poplatku, ktorým je

a)	vlastník nehnuteľnosti; ak je nehnuteľnosť v spoluvlastníctve viacerých spoluvlastníkov alebo ak ide o bytový dom,) poplatok vyberá a za vybraný poplatok ručí zástupca alebo správca určený spoluvlastníkmi, ak s výberom poplatku zástupca alebo správca súhlasí,
b)	správca,) ak je vlastníkom nehnuteľnosti štát, vyšší územný celok alebo obec,
c)	právnická osoba, ktorá je oprávnená užívať alebo užíva nehnuteľnosť nachádzajúcu sa na území hlavného mesta. 

§ 3
Vznik a zánik poplatkovej povinnosti

(1)  Poplatková povinnosť vzniká dňom, ktorým nastane skutočnosť uvedená v § 2 ods.1.

(2)  Poplatková povinnosť zaniká dňom, kedy zanikla skutočnosť zakladajúca vznik poplatkovej povinnosti.

§ 4
Ohlasovacia povinnosť

(1)  Poplatník je povinný doručiť správcovi poplatku ohlásenie, ktorého náležitosti sú uvedené v prílohách č. 1 až č. 3 tohto nariadenia, do jedného mesiaca:

a)	odo dňa vzniku povinnosti platiť poplatok, 
b)	odo dňa, keď nastala skutočnosť, ktorá má vplyv na zánik poplatkovej povinnosti, 
c)	odo dňa, keď došlo k zmene už ohlásených údajov. 

(2)  Poplatník predloží správcovi poplatku spolu s ohlásením podľa odseku 1 aj doklady potvrdzujúce uvádzané údaje.

(3)  Správca poplatku zabezpečí ochranu osobných údajov získaných na základe tohto nariadenia podľa osobitného predpisu.) 

§ 5
Sadzba poplatku 

Sadzba poplatku je 0,1659 eura za jeden kilogram komunálnych odpadov alebo drobných stavebných odpadov. 

§ 6
Určenie poplatku

(1)  Výpočet hmotnosti odpadu v zbernej nádobe alebo kontajneri, ktoré poplatník užíva v súlade so zavedeným systémom zberu komunálnych odpadov a drobných stavebných odpadov v hlavnom meste podľa § 1 ods. 4, vychádza z priemernej hmotnosti obsahu daného typu nádoby za obdobie predchádzajúceho kalendárneho roka.

(2)  Pre určenie hmotnosti odpadu podľa odseku 1 sa vychádza z priemernej hmotnosti odpadu v 110 l zbernej nádobe, ktorá je 20 kg. Pre zbernú nádobu 240 l sa táto priemerná hmotnosť odpadu násobí prepočítavacím koeficientom 1,6 a pre 1100 l kontajner koeficientom 5.

(3)  V prípade jednej samostatne bývajúcej osoby v rodinnom dome, ktorá užíva 110 l zbernú nádobu s intervalom odvozu jeden krát za dva týždne, sa priemerná hmotnosť odpadu v zbernej nádobe podľa odseku 2 násobí prepočítavacím koeficientom 0,4 a ak ide o dve bývajúce osoby, prepočítavací koeficient je 0,8.

(4)  Poplatok sa určuje ako súčin frekvencie odvozov, sadzby a hmotnosti odpadu podľa objemu zbernej nádoby, pričom hmotnosť je vypočítaná podľa odsekov 2 a 3. 

§ 7
Spôsob platenia poplatku

(1)  Platiteľ poplatku, okrem platiteľa uvedeného v odseku 3, uhrádza poplatok správcovi poplatku mesačne v slovenskej mene na podklade dokladu na úhradu poplatku, v ktorom je uvedené určené obdobie, typ zbernej nádoby a kontajnera, stanovište,) počet odvozov v určenom období, sadzba a výška poplatku. Splatnosť poplatku je do 20. dňa nasledujúceho mesiaca.

(2)  Poplatok sa môže platiť:

a)	bezhotovostným prevodom na účet správcu poplatku,
b)	poštovým peňažným poukazom na príslušný účet správcu poplatku,
c)	v hotovosti do pokladne správcovi poplatku.

(3)  Platiteľ poplatku podľa § 2 ods. 3 písm. a), ktorý je vlastníkom rodinného domu, platí poplatok štvrťročne prostredníctvom SIPO; poplatok je splatný posledným dňom nasledujúceho mesiaca.

(4) Platiteľ poplatku, ktorý zastupuje poplatníkov bývajúcich v bytovom dome alebo v ostatnej budove na bývanie,) rozpíše výšku poplatku na jedného poplatníka podľa počtu osôb bývajúcich v bytovom dome alebo ostatnej budove na bývanie.

(5) Poplatník bývajúci v bytovom dome alebo v ostatných budovách na bývanie, je povinný uhradiť poplatok platiteľovi poplatku do 15. dňa v mesiaci.

(6) Predpis poplatku za kalendárny rok vyúčtuje platiteľ poplatku podľa odseku 4 poplatníkom podľa odseku 5 spolu s vyúčtovaním úhrad za plnenia poskytované s užívaním bytu.

(7)  Platiteľ poplatku, ktorý zastupuje poplatníka užívajúceho nebytový priestor v bytovom dome alebo v ostatnej budove na bývanie, postupuje podľa odsekov 4 až 6 s tým, že výšku poplatku rozpíše podľa priemerného počtu zamestnancov tohto poplatníka v danom kalendárnom roku. 

(8)  Pri vyúčtovaní podľa odseku 6 je platiteľ povinný zohľadniť neprítomnosť poplatníka z dôvodu výkonu základnej vojenskej služby alebo, že poplatník sa v určenom období dlhodobo zdržiava alebo zdržiaval v zahraničí, čo musí preukázať platiteľovi poplatku dokladom potvrdzujúcim uvádzané tvrdenie. Pobyt v zahraničí poplatník preukáže potvrdením príslušného orgánu o pobyte, vydanom podľa predpisov v krajine, v ktorej sa zdržiaval.

Zníženie a vrátenie poplatku
§ 8
Zníženie poplatku

(1)  Poplatok sa znižuje, ak platiteľom je rodina s viac ako tromi nezaopatrenými deťmi bývajúcimi v spoločnej domácnosti, na štvrté a každé ďalšie dieťa maximálne do výšky určeného poplatku na jednu osobu/rok.

(2)  Zníženie poplatku sa priznáva od prvého dňa mesiaca nasledujúceho po podaní žiadosti. Údaje uvedené v žiadosti doloží žiadateľ hodnovernými dokladmi určenými správcom poplatku.

(3)  Poplatníkovi, ktorému bolo priznané zníženie poplatku, vráti správca poplatku rozdiel medzi zaplateným poplatkom a priznaným znížením poplatku do 31. decembra príslušného kalendárneho roka na základe predložených dokladov o realizovaných úhradách poplatku k 30. septembru príslušného roka, na ktorý sa zníženie poplatku vzťahuje. 

§ 9
Sankcie

(1)  Za nesplnenie ohlasovacej povinnosti podľa § 4 tohto nariadenia môže správca poplatku uložiť poplatníkovi pokutu vo výške najmenej 66,38 eura a najviac 3 319,39 eura; najmenej 6,63 eura, ak ide o fyzickú osobu.) 
(2)  Právnickej osobe, ktorá poruší toto nariadenie, môže primátor hlavného mesta uložiť pokutu do 6 638 eur.) 

§ 10
Kontrola

(1)  Kontrolu dodržiavania podmienok rozhodujúcich pre vyberanie poplatku, jeho správneho platenia a včasného poukazovania vykonáva správca poplatku.

(2)  Na konanie vo veciach poplatku sa vzťahujú osobitné predpisy.) 

§ 11
Prechodné ustanovenia

(1)  Odvoz a zneškodňovanie odpadu sa vykonáva v rozsahu zmlúv, ktoré uzatvorili platitelia v období do 31. decembra 2001 a v rozsahu zmien zapojenia sa do systému zberu v období do účinnosti tohto nariadenia. 

(2)  Ohlásenie vykonané podľa doterajšieho nariadenia sa považuje za splnenie ohlasovacej povinnosti podľa § 4 tohto nariadenia.

§ 12
Zrušovacie ustanovenie

Zrušuje sa všeobecne záväzné nariadenie hlavného mesta Slovenskej republiky Bratislavy č. 13/2001 o miestnom poplatku za zber, prepravu a zneškodňovanie komunálnych odpadov a drobných stavebných odpadov v znení všeobecne záväzných nariadení hlavného mesta Slovenskej republiky Bratislavy č. 2/2002, č. 4/2002 a č. 13/2002.

§ 13
Účinnosť

Toto nariadenie nadobúda účinnosť 1. januára 2005.

Všeobecne záväzné nariadenie hlavného mesta Slovenskej republiky Bratislavy č. 9/2005, ktorým sa mení a dopĺňa všeobecne záväzné nariadenie hlavného mesta Slovenskej republiky Bratislavy č. 13/2004 o miestnom poplatku za komunálne odpady a drobné stavebné odpady nadobudlo účinnosť 1. januára 2006.

Všeobecne záväzné nariadenie hlavného mesta Slovenskej republiky Bratislavy č. 13/2007, ktorým sa mení všeobecne záväzné nariadenie hlavného mesta Slovenskej republiky Bratislavy č. 13/2004 o miestnom poplatku za komunálne odpady a drobné stavebné odpady v znení všeobecne záväzného nariadenia hlavného mesta Slovenskej republiky Bratislavy č. 9/2005 nadobudlo účinnosť 1. januára 2008.

Všeobecne záväzné nariadenie hlavného mesta Slovenskej republiky Bratislavy č. 9/2008, ktorým sa mení všeobecne záväzné nariadenie hlavného mesta Slovenskej republiky Bratislavy č. 13/2004 o miestnom poplatku za komunálne odpady a drobné stavebné odpady v znení neskorších predpisov nadobudlo účinnosť 1. januára 2009.

Ing. Andrej Ďurkovský
primátor

Príloha č. 1
k všeobecne záväznému nariadeniu č. 13/2004

Náležitosti ohlásenia poplatníka, ktorý má v hlavnom meste trvalý pobyt alebo prechodný pobyt, alebo ktorý je na území hlavného mesta oprávnený užívať alebo užíva byt:

1.	presná identifikácia nehnuteľnosti slúžiacej pre bytové účely, kde má fyzická osoba trvalý alebo prechodný pobyt:
-	meno, priezvisko a dátum narodenia poplatníka 
-	adresa trvalého alebo prechodného pobytu
-	mestská časť
pre bytové domy:
-	identifikačné číslo bytu 
pre rodinné domy:
-	katastrálne územie
-	parcelné číslo 
-	súpisné číslo 

2.	identifikačné údaje za poplatníkov, ktorí majú v nehnuteľnosti trvalý alebo prechodný pobyt a za ktorých plní povinnosti poplatníka podľa § 2 ods. 2 tohto nariadenia: 
-	meno 
-	priezvisko 
-	dátum narodenia

3.	Dátum vzniku poplatkovej povinnosti:

4.	Dátum
-	zmeny poplatkovej povinnosti:
-	zániku poplatkovej povinnosti:

5.	Ostatné údaje: 
-	telefón 
-	fax 
-	e-mail 
-	evidenčné číslo SIPO (len pre rodinné domy)

5.	Vyhlásenie poplatníka o pravdivosti údajov uvedených v ohlásení.

6.	Zoznam príloh.

7.	Podpis poplatníka alebo zákonného zástupcu poplatníka podľa osobitného predpisu) 
(Upozornenie: Podpis vyjadruje súhlas poplatníka s poskytnutím jeho osobných údajov ohlasovateľovi) 

Príloha č. 2
k všeobecne záväznému nariadeniu č. 13/2004

Náležitosti ohlásenia poplatníka, ktorý užíva nehnuteľnosti uvedené v § 2 ods. 1 písm. a) tohto nariadenia, okrem bytov a poplatníka, ktorý je právnickou osobou, ktorá je oprávnená užívať alebo užíva nehnuteľnosť nachádzajúcu sa na území hlavného mesta na iný účel ako na podnikanie:

1.	Údaje o nehnuteľnosti (vrátane bytu a rodinného domu, v ktorých nemá žiadna fyzická osoba trvalý alebo prechodný pobyt, ďalej nebytový priestor, pozemnú stavbu alebo jej časť, alebo objekt, ktorý nie je stavbou, alebo záhradu, vinicu, ovocný sad, trvalý trávny porast na iný účel ako na podnikanie, pozemok v zastavanom území hlavného mesta okrem lesného pozemku a pozemku, ktorý je evidovaný v katastri nehnuteľností ako vodná plocha a pod.): 
-	typ nehnuteľnosti
-	adresa 
-	mestská časť
-	katastrálne územie 
-	parcelné číslo 
-	súpisné číslo 
-	identifikačné číslo bytu (ak ide o byt v bytovom dome) 

2.	Údaje o poplatníkovi:
-	meno a priezvisko alebo obchodné meno 
-	adresa bydliska alebo sídla 
-	dátum narodenia
-	identifikačné číslo

3.	Dátum vzniku poplatkovej povinnosti:

4.	Dátum
-	zmeny poplatkovej povinnosti:
-	zániku poplatkovej povinnosti:

5.	Ostatné údaje: 
-	bankové spojenie a číslo účtu 
-	telefón 
-	fax 
-	e-mail

6.	Vyhlásenie poplatníka o pravdivosti údajov uvedených v ohlásení.

7.	Zoznam príloh.

8.	Podpis poplatníka 

Príloha č. 3
k všeobecne záväznému nariadeniu č. 13/2004

Náležitosti ohlásenia poplatníka, ktorým je podnikateľ, ktorý je oprávnený užívať alebo užíva nehnuteľnosť nachádzajúcu sa na území hlavného mesta na účel podnikania:

1.	Údaje o poplatníkovi
-	obchodné meno
-	adresa miesta podnikania (fyzická osoba) alebo sídla (právnická osoba)
-	dátum narodenia (fyzická osoba)
-	identifikačné číslo
-	bankové spojenie a číslo účtu 
-	dominantný predmet podnikania, resp. činnosti

2.	Údaje o nehnuteľnostiach, v ktorých vzniká poplatková povinnosť
-	adresa všetkých prevádzok na území hlavného mesta vrátane miesta podnikania alebo sídla
-	vzťah poplatníka k nehnuteľnosti
-	priemerný počet zamestnancov za uplynulý rok 
-	počet lôžok pri rekreačných a ubytovacích zariadeniach a nemocniciach
-	počet stoličiek pri reštauračných zariadeniach
-	priemerný počet žiakov/študentov za uplynulý školský rok

3.	Dátum vzniku poplatkovej povinnosti:

4.	Dátum
-	zmeny poplatkovej povinnosti:
-	zániku poplatkovej povinnosti:

5.	Údaje o kontaktnej osobe
-	meno a priezvisko
-	adresa
-	telefón 
-	fax 
-	e-mail

6.	Vyhlásenie poplatníka o pravdivosti údajov uvedených v ohlásení.

7.	Zoznam príloh.

8.	Podpis poplatníka